Máme dva nové prípady nákazy. Jeden je z Košíc, druhý z Trnavy a obaja sú v karanténe
Kĺzavý medián zostáva na čísle 1.
V pondelok laboratóriá vykonali 1464 testov na nový koronavírus, pričom nákazu potvrdili dvom pacientom.
Jeden z nich pochádza z okresu Košice-okolie, druhý z okresu Trnava. Obaja sa nachádzajú v karanténnom centre.
Celkový počet pozitívne testovaných ľudí stúpol na Slovensku na 1513. Aktuálne bojuje s nákazou 163 osôb.
Pozitívnou správou je, že sa podarilo vyliečiť ďalším 15 infikovaným, čím celkový počet vyliečených stúpol na 1322. Z nich 183 sa vyliečilo v nemocniciach a 1139 v domácej izolácii.
Ochoreniu ani v pondelok nik nepodľahol, koronavírus si tak u nás vyžiadal 28 obetí.
Ako informuje ministerstvo zdravotníctva, po pondelku je vyšší počet hospitalizovaných o tri osoby, v nemocniciach leží 64 ľudí. Z tohto počtu u desiatich potvrdili COVID-19 a ďalší čakajú na výsledky testov.
Na jednotke intenzívnej starostlivosti leží jeden človek, nik nepotrebuje umelú pľúcnu ventiláciu.
Nezmenila sa hodnota sedemdňového kĺzavého mediánu, naďalej je na čísle 1.
Pomôžte zmierniť následky pandémie koronavírusu tým, ktorí to potrebujú. Prispieť môžete prostredníctvom Nadácie Markíza.